《水龙吟 和章质夫韵》
清代·曹亮武

梁间双燕呢喃，翩然争逐飞花坠。朱颜应惜，又随春减，暗添愁思。

斗草偏慵，熏香都堕，镜奁长闭。任韶光妍媚，浑如中酒，欹珊枕，眠难起。

听罢三声杜宇，倩谁将、断魂重缀。屈指今番，回头往事，越教心碎。

翠幕低垂，悄无人影，沈沈似水。拌灯昏月落，安排绡帕，揾凄凉泪。

作者简介：江苏宜兴人，字渭公，号南耕。与陈维崧为中表兄弟。以填词擅名于时，词作缠绵婉约。有《南耕草堂诗稿》、《南耕词》、《岁寒词》。